b'\n_START_ARTICLE_\nOdysseus\n_START_PARAGRAPH_\nOdysseus er en skikkelse i gr\xc3\xa6sk mytologi (Ulysses i romersk mytologi). Han er helten i Odysseen og en vigtig person i Iliaden, s\xc3\xb8n af Laertes (eller i senere overlevering af Sisyfos) og Antiklea. Odysseus\' amme hed Eurykleia. _NEWLINE_Odysseus brugte navnet Ingen om sig selv for at narre kyklopen Polyfem i Odysseen._NEWLINE_Odysseus var konge p\xc3\xa5 \xc3\xb8en Ithaka, gift med Penelope og far til Telemakos, Athenes yndling, og den klogeste og snedigste af de gr\xc3\xa6kere, der sloges i den trojanske krig. Han opfandt den trojanske hest. If\xc3\xb8lge nogle kilder havde Odysseus fire b\xc3\xb8rn ud over Telemakos som er den mest kendte: med Kirke Telegonos, Argius og Latinus; med Kalypso eller Kirke Nausinous; med\xc2\xa0??? blev han far til Ardeas og Auson.\n_START_SECTION_\nF\xc3\xb8r den trojanske krig\n_START_PARAGRAPH_\nOdysseus var oprindelig en af Helenas bejlere. Han gik ind p\xc3\xa5 at hj\xc3\xa6lpe hendes far Tyndareos med at v\xc3\xa6lge, hvem der skulle \xc3\xa6gte datteren; til geng\xc3\xa6ld st\xc3\xb8ttede Tyndareos Odysseus i hans frieri til Helenas s\xc3\xb8ster Penelope. Odysseus og de andre bejlere gav deres ord p\xc3\xa5 at forsvare Helenas \xc3\xa6gteskab med den vindende bejler, Menelaos._NEWLINE_Odysseus fors\xc3\xb8gte at l\xc3\xb8be fra sit ord om at forsvare Menelaos\' \xc3\xa6gteskab. Han spillede tosse og pl\xc3\xb8jede sine marker, idet han s\xc3\xa5ede salt i stedet for korn. Men Agamemnon (Menelaos\' bror) sendte Palamedes for at hente Odysseus. Palamedes var en klog mand og anbragte Telemakos, Odysseus\' s\xc3\xb8n, foran ploven. Odysseus kunne ikke dr\xc3\xa6be sin s\xc3\xb8n og afsl\xc3\xb8rede derved at han var ved sine fulde fem og m\xc3\xa5tte drage i den trojanske krig._NEWLINE_P\xc3\xa5 vej til Troja blev Filoktetes bidt af en slange p\xc3\xa5 Chryse. Odysseus tilr\xc3\xa5dede, at han blev efterladt, da s\xc3\xa5ret var bet\xc3\xa6ndt og ildelugtende. Ti \xc3\xa5r senere afsl\xc3\xb8rede Helenos under tortur at Filoktetes\' pile (som han havde f\xc3\xa5et af Herkules) var n\xc3\xb8dvendige for at vinde krigen. Odysseus og Neoptolemos drog til Lemnos for at hente Filoktetes.\n_START_SECTION_\nOdysseus i den trojanske krig\n_START_PARAGRAPH_\nI den trojanske krig stjal Odysseus og Diomedes Palladiet og kong Rhesos\' heste p\xc3\xa5 et natligt togt._NEWLINE_Senere drog Odysseus, Phoenix og Aias til Skyros for at overtale Achilleus til at deltage i krigen._NEWLINE_Med Athenes hj\xc3\xa6lp erobrede Aias Achilleus\' lig fra trojanerne. I dysten mellem ham og Odysseus om Achilleus\' rustning tildelte Agamemnon, tilskyndet af Athene, pr\xc3\xa6mien til Odysseus. Det opr\xc3\xb8rte Ajax s\xc3\xa5 voldsomt, at det blev hans d\xc3\xb8d (Odysseen, xi. 541). If\xc3\xb8lge en senere og mere detaljeret fort\xc3\xa6lling blev han forrykt af skuffelsen; han for ud af sit telt og overfaldt en flok f\xc3\xa5r i den tro, at det var trojanske krigere; da han kom til sig selv, dr\xc3\xa6bte han sig i skam med det sv\xc3\xa6rd han havde f\xc3\xa5et som gave af Hektor._NEWLINE_Odysseus tilgav aldrig Palamedes for at have sendt ham i den trojanske krig. Da Palamedes havde overtalt trojanerne til at sende ham tilbage, beskyldte Odysseus ham for forr\xc3\xa6deri og fabrikerede falske beviser og skaffede et falsk vidne imod ham. Palamedes blev stenet til d\xc3\xb8de._NEWLINE_Den gr\xc3\xa6ske belejring af Troja havde varet i ti \xc3\xa5r. Gr\xc3\xa6kerne udt\xc3\xa6nkte en ny list: den trojanske hest \xe2\x80\x93 en gigantisk hul tr\xc3\xa6hest. (Trojanerne var ber\xc3\xb8mte hesteavlere, hvad kan bekr\xc3\xa6ftes af fund.) Den blev bygget af Epeius og fyldt med gr\xc3\xa6ske krigere under Odysseus\' kommando. Resten af den gr\xc3\xa6ske h\xc3\xa6r trak sig tilbage, og trojanerne tog imod hesten som en fredsgave. En gr\xc3\xa6sk spion, Sinon, overbeviste trojanerne om, at hesten var uskadelig trods Laokoons og Kassandras advarsler. Trojanerne festede vildt, og da gr\xc3\xa6kerne kom ud fra hesten, var byens indbyggere sansel\xc3\xb8se af druk. De gr\xc3\xa6ske krigere \xc3\xa5bnede byporten og lukkede den tilbagevendte h\xc3\xa6r ind, og byen blev plyndret: alle m\xc3\xa6nd blev dr\xc3\xa6bt og alle kvinder taget som slaver.\n_START_SECTION_\nLotusspiserne\n_START_PARAGRAPH_\nDa Odysseus og hans m\xc3\xa6nd landede p\xc3\xa5 lotusspisernes \xc3\xb8, gjorde de som de indf\xc3\xb8dte og spiste af lotusblomsterne. Det fik dem til at falde i s\xc3\xb8vn og holde op med at bekymre sig om at komme hjem. Til sidst lykkedes det Odysseus at redde sig ud af apatien og s\xc3\xa6tte sejl.\n_START_SECTION_\nKyklopen Polyfem\n_START_PARAGRAPH_\nEt rekognosceringshold anf\xc3\xb8rt af Odysseus og hans ven Misenos, g\xc3\xa5r i land i kyklopernes land og finder en stor hule. De g\xc3\xa5r ind i hulen og giver sig til at feste p\xc3\xa5 noget mad de finder der, uden at vide at hulen er beboet af Polyfem, der snart opdager de ubudne g\xc3\xa6ster og holder dem fanget i hulen. Han \xc3\xa6der adskillige af m\xc3\xa6ndene, men Odysseus l\xc3\xa6gger en snedig flugtplan._NEWLINE_For at sl\xc3\xb8ve Polyfems sanser gav Odysseus ham en t\xc3\xb8nde meget st\xc3\xa6rk og ufortyndet vin. Da Polyfem spurgte om Odysseus\' navn, svarede han at han hed \xc2\xbbIngen\xc2\xab. Da k\xc3\xa6mpen faldt i s\xc3\xb8vn, gennemborede Odysseus og hans m\xc3\xa6nd Polyfems eneste \xc3\xb8je med et h\xc3\xa6rdet tr\xc3\xa6spyd. Kyklopen v\xc3\xa5gnede og skreg til de andre kykloper at Ingen havde gjort ham fortr\xc3\xa6d, s\xc3\xa5 de gjorde ingenting. Da det blev morgen, bandt Odysseus og hans m\xc3\xa6nd sig selv fast under bugen p\xc3\xa5 Polyfems f\xc3\xa5r. Da kyklopen lukkede f\xc3\xa5rene ud for at gr\xc3\xa6sse, blev m\xc3\xa6ndene b\xc3\xa5ret med ud. Blind som han var, kunne Polyfem jo ikke se m\xc3\xa6ndene, men bef\xc3\xb8lte f\xc3\xa5renes rygge for at sikre sig, at m\xc3\xa6ndene ikke red p\xc3\xa5 dem._NEWLINE_Da f\xc3\xa5rene med m\xc3\xa6ndene var sluppet ud, opdagede Polyfem at m\xc3\xa6ndene ikke var i hulen. Idet Odysseus og hans m\xc3\xa6nd sejlede v\xc3\xa6k, sagde han til kyklopen: \xc2\xbbDet var ikke Ingen der gjorde dig fortr\xc3\xa6d, det var Odysseus!" Odysseus var ikke klar over, at Polyfem var s\xc3\xb8n af Poseidon._NEWLINE_(If\xc3\xb8lge Vergils \xc3\x86neiden var Achaemenides en af Odysseus\' m\xc3\xa6nd der blev p\xc3\xa5 Sicilien hos Polyfem indtil Aeneas kom og tog ham med.)\n_START_SECTION_\nAiolos\n_START_PARAGRAPH_\nOdysseus lagde til ved Aiolia, hvor Aiolos, vindenes gud havde hjemme. Han gav dem husly i en m\xc3\xa5ned og skaffede en vestenvind der kunne bringe dem hjem. Desv\xc3\xa6rre for\xc3\xa6rede han dem ogs\xc3\xa5 en s\xc3\xa6k med alle de fire vinde, som Odysseus\' m\xc3\xa6nd \xc3\xa5bnede lige f\xc3\xb8r de var hjemme. De blev bl\xc3\xa6st tilbage til Aiolia, hvor Aiolos n\xc3\xa6gtede at hj\xc3\xa6lpe dem yderligere.\n_START_SECTION_\nLaestrygonierne\n_START_PARAGRAPH_\nDe kom til Telepylos, hvor Laestrygoniernes konge, Lamos, herskede. Disse folk overd\xc3\xa6ngede fl\xc3\xa5den med klippeblokke, s\xc3\xa6nkede alle skibene p\xc3\xa5 n\xc3\xa6r \xc3\xa9t og dr\xc3\xa6bte hundredvis af Odysseus\' m\xc3\xa6nd.\n_START_SECTION_\nKirke\n_START_PARAGRAPH_\nN\xc3\xa6ste stop var Kirkes \xc3\xb8 (Aiaia), hvor Odysseus sendte et udkigshold forud for resten af m\xc3\xa6ndene. Hun inviterede udkigsholdet til en fest, hvor maden var overh\xc3\xa6ldt med en magisk eliksir, og da de havde for\xc3\xa6dt sig i den, forvandlede hun dem med en stav til svin. Kun Eurylochus, der hele tiden havde haft mistanke om at noget var galt, undslap og advarede Odysseus og de andre der var blevet ved skibene. Odysseus drog ud for at redde sine m\xc3\xa6nd, men Hermes standsede ham og fik ham til at lave et urteudtr\xc3\xa6k som modgift mod eliksiren, for at undg\xc3\xa5 den samme sk\xc3\xa6bne. Da hendes magi slog fejl, tvang han hende til at oph\xc3\xa6ve forvandlingen. Hun forelskede sig senere i Odysseus og hjalp ham med at komme videre p\xc3\xa5 hjemrejsen, efter at han og hans mandskab havde tilbragt et \xc3\xa5r hos hende p\xc3\xa5 hendes \xc3\xb8. Kirke og Odysseus fik tre b\xc3\xb8rn: Telegonos, Argios, and Latinos._NEWLINE_P\xc3\xa5 Kirkes \xc3\xb8 skete det for en af Odysseus\' m\xc3\xa6nd, at han i drukkenskab faldt ned fra Kirkes tag og d\xc3\xb8de.\n_START_SECTION_\nRejsen til underverden\n_START_PARAGRAPH_\nOdysseus ville tale med Teiresias, s\xc3\xa5 han og hans m\xc3\xa6nd drog til floden Acheron, hvor de udf\xc3\xb8rte et ritual der bragte Odysseus i kontakt med de d\xc3\xb8de, heriblandt Odysseus\' mor, Elpenor, Teiresias og Achilleus. De gav ham alle gode r\xc3\xa5d og anvisninger til resten af hjemrejsen. Odysseus ofrede en v\xc3\xa6dder, og de d\xc3\xb8des \xc3\xa5nder blev tiltrukket af blodet. Han holdt dem p\xc3\xa5 afstand og forlangte at tale med Teiresias, der fortalte ham hvordan han skulle komme forbi Helios\' kv\xc3\xa6g. Han fortalte ogs\xc3\xa5 Odysseus at n\xc3\xa5r han var kommet hjem til Ithaka, skulle han tage en vellavet \xc3\xa5re og g\xc3\xa5 ind i landet med den indtil nogen spurgte ham hvorfor han gik rundt med en t\xc3\xa6rskestang p\xc3\xa5 ryggen. P\xc3\xa5 det sted skulle han bringe et offer til Poseidon. Han fortalte ogs\xc3\xa5 Odysseus at n\xc3\xa5r alt dette var gjort, ville han d\xc3\xb8 som en gammel mand, m\xc3\xa6t af \xc3\xa5r og med fred i sindet, at hans d\xc3\xb8d ville komme fra havet og at hans liv ville ebbe blidt ud. (Nogle l\xc3\xa6ser det som at hans d\xc3\xb8d ville komme n\xc3\xa5r han var borte fra havet.)\n_START_SECTION_\nSirenerne\n_START_PARAGRAPH_\nOdysseus kom forbi Sirenerne ved at lade s\xc3\xb8m\xc3\xa6ndene stoppe deres \xc3\xb8rer med voks og binde ham selv til masten. Han var nysgerrig efter at h\xc3\xb8re Sirenerne. Da han h\xc3\xb8rte deres smukke musik, beordrede han s\xc3\xb8m\xc3\xa6ndene til at l\xc3\xb8sne hans b\xc3\xa5nd, men de adl\xc3\xb8d ikke. Da de var kommet uden for h\xc3\xb8revidde af sirenerne, holdt Odysseus op med at vride sig i rebene og faldt til ro, og blev sluppet l\xc3\xb8s. billede\n_START_SECTION_\nSkylla og Karybdis\n_START_PARAGRAPH_\nDa Odysseus m\xc3\xa5tte sejle mellem Skylla og Karybdis, m\xc3\xa5tte han lade uhyret Skylla tage nogle af m\xc3\xa6ndene, for at undg\xc3\xa5 at s\xc3\xa6tte hele skibet til i Karybdis, en hvirvelstr\xc3\xb8m.\n_START_SECTION_\nHelios\' kv\xc3\xa6g\n_START_PARAGRAPH_\nTil sidst gik Odysseus og hans overlevende m\xc3\xa6nd i land p\xc3\xa5 en \xc3\xb8, Thrinakia, indviet til Helios, som havde sit hellige kv\xc3\xa6g der. Selvom Odysseus advarede sine m\xc3\xa6nd imod det (som Teiresias had sagt han skulle), slagtede og spiste de noget af kv\xc3\xa6get. \xc3\x98ens vogtere, Helios\' d\xc3\xb8tre, Lampetia og Phaethusa, fortalte deres far det. Helios \xc3\xb8delagde skibet og alle m\xc3\xa6ndene, undtagen Odysseus, omkom. (I nogle versioner er det Apollon, ikke Helios.)\n_START_SECTION_\nKalypso\n_START_PARAGRAPH_\nOdysseus blev skyllet i land p\xc3\xa5 Ogygia, hvor nymfen Kalypso boede. Hun tog ham som elsker i syv \xc3\xa5r, og ville ikke lade ham tage af sted og lovede ham ud\xc3\xb8delighed hvis han blev. P\xc3\xa5 Athenes opfordring greb Zeus ind og sendte Hermes med besked til Kalypso om at lade Odysseus tage af sted. Odysseus stod til s\xc3\xb8s p\xc3\xa5 en lille t\xc3\xb8mmerfl\xc3\xa5de, kun for at blive ramt af en storm og skyllet i land p\xc3\xa5 \xc3\xb8en Scheria, hvor han blev fundet af Nausikaa, Kong Alkinous\' datter og phaeakiernes dronning Arete, som opvartede ham godt og gav ham f\xc3\xb8lge til Ithaka. P\xc3\xa5 tyvendedagen ankom han til Phaeakia, og derfra fik han skibslejlighed hjem til Ithaka.\n_START_SECTION_\nOdysseus kommer til Ithaka\n_START_PARAGRAPH_\nP\xc3\xa5 Ithaka m\xc3\xa5tte Penelope holde utallige bejlere p\xc3\xa5 afstand, mens Odysseus\' mor, Antiklea, var d\xc3\xb8d af sorg. Odysseus forkl\xc3\xa6dte sig som en gammel mand eller tigger. Den f\xc3\xb8rste der genkendte ham var hans amme Euryclea. Odysseus s\xc3\xa5 at Penelope var ham tro, idet hun sagde at hun v\xc3\xa6vede p\xc3\xa5 hans ligkl\xc3\xa6de (de p\xc3\xa5stod at han m\xc3\xa5tte v\xc3\xa6re d\xc3\xb8d), og at hun ville v\xc3\xa6lge en bejler n\xc3\xa5r det var f\xc3\xa6rdigt. Hver nat trevlede hun noget af kl\xc3\xa6det op, indtil en af hendes piger afsl\xc3\xb8rede det for bejlerne. De forlangte at hun omsider valgte en af dem. Det var heldigvis lige f\xc3\xb8r Odysseus dukkede op. Odysseus s\xc3\xa5 bejlerne drikke og udnytte familiens g\xc3\xa6stfrihed. Penelope bekendtg\xc3\xb8r nu at hun vil gifte sig med den der kan sp\xc3\xa6nde Odysseus\' bue og skyde en pil gennem hullerne i tolv \xc3\xb8kseskafter. Selvf\xc3\xb8lgelig var det kun Odysseus der kunne sp\xc3\xa6nde buen. Odysseus lagde s\xc3\xa5 forkl\xc3\xa6dningen, og sammen med Telemachus, Laertes og en lokal profet ved navn Halitherses dr\xc3\xa6bte han alle bejlerne undtagen Medon, som havde v\xc3\xa6ret h\xc3\xb8flig mod Penelope, og Phemios, en lokal sanger som var blevet tvunget til at hj\xc3\xa6lpe bejlerne mod Penelope. (Denne h\xc3\xa6ndelse kan dateres til den 16. april 1178 f.v.t., idet der indtraf en total solform\xc3\xb8rkelse under middagsm\xc3\xa5ltidet. Totale solform\xc3\xb8rkelser ses gennemsnitlig hver 410. \xc3\xa5r p\xc3\xa5 det samme sted, siger astronomerne.) If\xc3\xb8lge en anden version pr\xc3\xb8vede Odysseus sin kones troskab ved at p\xc3\xa5st\xc3\xa5 at hun havde flyttet deres seng (som havde et tr\xc3\xa6 som hovedg\xc3\xa6rde). Hun n\xc3\xa6gtede at have gjort det, og Odysseus vidste at hun var tro. En anden version g\xc3\xa5r p\xc3\xa5 at Penelope endnu ikke er overbevist om at tiggeren er Odysseus og for at teste ham siger hun at hun har flyttet sengen \xe2\x80\x93 Odysseus ved at det er l\xc3\xb8gn thi han har bygget den og han er den eneste der kan flytte den. If\xc3\xb8lge en sj\xc3\xa6ldent h\xc3\xb8rt udgave af historien blev Odysseus sendt i landflygtighed af Neoptolemos p\xc3\xa5 grund af drabet p\xc3\xa5 bejlerne. I en anden version blev Odysseus modtaget af sin gamle svinehyrde Eumaeos, der ikke gennemskuede hans forkl\xc3\xa6dning, men alligevel behandlede ham p\xc3\xa6nt. Eumaeos hjalp med at dr\xc3\xa6be bejlerne._NEWLINE_En af bejlernes (Antinous) far, Eupeithes, pr\xc3\xb8vede at styrte Odysseus efter s\xc3\xb8nnens d\xc3\xb8d. Laertes dr\xc3\xa6bte ham.\n_START_SECTION_\nAndre historier\n_START_PARAGRAPH_\nOdysseus optr\xc3\xa6der i slutningen af historien om kong Telephos af Mysia. Det er ham der tyder oraklets g\xc3\xa5de og helbreder Telephos for hans s\xc3\xa5r._NEWLINE_Der har muligvis v\xc3\xa6ret en efterf\xc3\xb8lger til Odysseen. (se den Episke cyklus)'